Charles Goerens

De Charles Goerens, gebuer de 6. Februar 1952 zu Ettelbréck, ass e lëtzebuergesche Politiker (DP).

 Säi Liewen 
De Charles Goerens ass zu Schieren opgewuess a war zu Carlsbourg an der Belsch am Institut Saint-Joseph, fir eng Ausbildung als Bauer ze maachen.

Hien huet seng politesch Karriär 1979 ugefaangen, wéi en op der Lëscht vun der DP fir d'éischt Kéier an d'Chamber gewielt gouf.

Tëscht 1982 an 1984 ass en an d'Europäescht Parlament gewiesselt, wou en ee vun de sechs lëtzebuergeschen Deputéierte war. Hie war och President vun der WEU vun 1987 bis 1994.

Vun 1989 bis 1994 war e President vun der DP. 1989-1994 war hien Deputéierten an der Chamber, vun 1994-1999 nees am Europaparlament.

De 7. August 1999 gouf de Charles Goerens an der Regierung Juncker-Polfer zum Minister fir Kooperatioun, Entwécklungshëllef a Verdeedegung an zum Minister fir Ëmwelt ernannt.

No de Chamberwale vum 13. Juni 2004 war hien nees Deputéierten an der Chamber.

Am Juni 2009 huet hie fir d'Europawale kandidéiert a gouf als de Kandidat mat deene meeschte Stëmme gewielt. Virum Oflaf vun deem Mandat huet hie fir d'Chamberwale vum 20. Oktober 2013 kandidéiert a gouf och an d'Chamber gewielt. Dräi Deeg drop sot en awer, hie wéilt säi Mandat als Chamber-Deputéierten net unhuelen an hätt och net Wëlles, eventuell Minister ze ginn."Goerens zieht sich aus nationaler Politik zurück - DP bereit für Dreierkoalition." wort.lu, 23.10.13 19:28. Fir d'Europawalen 2014 war hie de Spëtzekandidat vun der DP a gouf op deen ee Sëtz, deen déi Partei bei de Wale gewonnen huet, erëmgewielt"Européennes 2014: Résultats officieux" op elections.lu.. Bei den Europawalen 2019 an deene vun 2024 gouf hien nees, mat de meeschte Stëmmen, als ee vun de sechs Lëtzebuerger Deputéierten am Europaparlament erëmgewieltÉlections européennes 2019 - Candidats élus an Élections européennes 2023 - Candidats élus op elections.public.lu (nogekuckt 27.8.2024)..

2013 gouf hien um DP-Parteikongress zum Vizepresident vun der DP gewielt. Hien ass Member vum Verwaltungsrot vu Foyer Finance.

De Charles Goerens ass bestuet a Papp vun dräi Kanner. Hien ass de Jong vum Lokalpolitiker Gust Goerens.

 Auszeechnungen  
 1998: Prix de la Fondation René Oppenheimer



 Kuckt och 
 Lëscht vun de lëtzebuergesche Regierungsmemberen
 Demokratesch Partei

 Um Spaweck 

 Portrait vum Charles Goerens op der Websäit vum EP

Kategorie:Ëmweltministere vu Lëtzebuerg
Kategorie:Lëtzebuergesch Deputéiert
Kategorie:Lëtzebuergesch Europadeputéiert
Kategorie:Commandeur de l'ordre de la couronne de chêne
Kategorie:Grand-Officier de l'Ordre de Mérite du Grand-Duché de Luxembourg
Kategorie:Gebuer 1952
Kategorie:Verdeedegungsministere vu Lëtzebuerg